ডবল-ইঞ্জিন রাজ্যের ক্যাফেতে দুষ্কৃতী হামলা, দেখুন ভয় ধরানো ভিডিও

ওয়েব ডেস্ক: ডবল-ইঞ্জিন রাজ্যে ফের ধরা পড়ল ভয়ঙ্কর ছবি। এবার ভিড় ক্যাফেতে হামলা (Attack In Café) চালাল মাস্ক বাহিনী। মধ্যপ্রদেশের (Madhya Pradesh) ভোপালের (Bhopal) মিসরোড এলাকার ঘটনা। মঙ্গলবার ২০ জনেরও বেশি দুষ্কৃতী শহরের ম্যাজিক স্পট ক্যাফেতে ঢুকে মাত্র দু’মিনিটের মধ্যে ধারালো ও লাঠি নিয়ে ভাঙচুর চালিয়ে চম্পট দেয়। ক্যাফেতে হামলার সময়ের সিসিটিভি ফুটেজ রাতেই সোশ্যাল মিডিয়ায় ভাইরাল হয়।

এই ঘটনার কারণ হিসেবে প্রাথমিক তদন্তে লুট বা ডাকাতির সম্ভাবনা উড়িয়ে দিয়েছে ভোপাল পুলিশ। শহরের ডিসিপি বিবেক সিং জানান, হামলাকারীরা সরাসরি ক্যাফেতে ঢুকে ব্যাপক ক্ষতি করে পালিয়ে যায়। কিছুই চুরি বা ছিনতাই করা হয়নি। সেক্ষেত্রে এই হামলার কারণ খুঁজতে আরও তদন্ত করতে হবে বলে জানিয়েছে রাজ্যের পুলিশ। ডিসিপি সিং বলেন, “প্রাথমিকভাবে নুমান করা হচ্ছে যে, শত্রুতা থেকেই হামলা হয়েছে।”

আরও পড়ুন: ডবল ইঞ্জিনের ওড়িশায় ফের ‘বাংলাদেশী’ তকমায় হেনস্থার শিকার পরিযায়ী শ্রমিক

তবে ক্যাফের মালিক সক্ষম গিরি তাঁর ব্যবসায়িক বা ব্যক্তিগত কোনও বিবাদ বা শত্রুতার কথা জানাতে পারেননি। তবে থানায় দায়ের করা লিখিত অভিযোগে তিনি দু’তিন জন সন্দেহভাজনের নাম উল্লেখ করেছেন বলে জানিয়েছে পুলিশ। পুলিশ ইতিমধ্যে দু’জনকে আটক করেছে। ইতিমধ্যে মিসরোড, বাগসেভানিয়া এবং কাটারা হিলস থানার যৌথ দল তদন্তে নেমেছে। তবে দুষ্কৃতীদের মুখে মাস্ক থাকায় তাঁদের চিহ্নিত করতে সমস্যা হচ্ছে বলে খবর পুলিশ সূত্রে।

তবে এই ঘটনার পর ডবল-ইঞ্জিন রাজ্য মধ্যপ্রদেশের আইনশৃঙ্খলা ব্যবস্থা নিয়ে প্রশ্ন উঠতে শুরু হয়েছে। ভর সন্ধ্যায় কীভাবে জনপূর্ণ ক্যাফেতে এভাবে অস্ত্র নিয়ে দুষ্কৃতীর দল হামলা চালাল, তা নিয়েও প্রশ্ন উঠছে।